Her er Stein-Robin Kleven Berghs svar på kritikken etter Hadia-uttalelsen.

Politietterforsker og Frp-medlem Stein-Robin Kleven Bergh la ut en drøy melding om Hadia Tajik (Ap) på Facebook - etter at hun i Aftenposten tok til orde for å ikke forby utsagn som støtter terror:

«Sånne sitter på Stortinget - selvsagt for Ap. La oss hylle terrorister! Er ho tilhenger av ABB også? Fan?» skrev politimannen på sin Facebook-side, ifølge VG.

Samfunnsredaktør i Nordlys, Lasse Jangås, skriver i Nordlys at:



«Politimannen Stein-Robin Kleven Bergh må være det beste argumentet for innføring av IQ-test på politiskolen.»

Les også: Charlie i uniform



- Krever et visst intellekt

Kleven Bergh tar ingen selvkritikk:



- Jeg har som lokalpolitiker i min ferie stilt et spørsmål til en stortingsrepresentant på min Facebook-side, med innstilling slik at kun de som har valgt å være mine venner kan lese det, sier Kleven Bergh til Nettavisen.

- I politikk bruker vi både ironi og spissformuleringer. Det kreves et visst intellekt å forstå det. Jeg registrerer at enkelte sliter med det, legger Frp-politikeren til.

Han understreker at det bare var et spørsmål fra hans side.



- Det har ikke noe med min profesjon å gjøre, mener Kleven Bergh.

- Storm i vannglass

- Hva synes du om all oppmerksomheten du har fått?

- Dette er storm i vannglass, agurktid i VG, sier han til Nettavisen.

- Hva synes du om støtten fra Per Sandberg?

- Den er som forventet, han har intellekt til å skjønne det.



Ikke redd for å miste jobben

- Er du redd for å miste jobben i poitiet?



- Hvorfor skulle jeg være det? Dette har intet med min profesjon å gjøre, og et spørsmål til en stortingsrepresentant fra en lokalpolitiker er stilt i min ferie. Det er godt innenfor ytringsfrihetens rammer. Når skulle jeg ellers kunne stille spørsmål, spør han.



- Grensen er svært høy

Nestleder i Frp, Per Sandberg, mener politimannen holder seg innefor grensene.

– Når det gjelder ytringsfrihet er grensen min svært høy. Ytring og mening er to av de sterkeste elementene vi har i et demokrati. Uansett funksjon må du få lov til å ytre hva du mener. Nettrollene sprekker først når de presses fram i lyset, til VG.

Facebook-ytringen til politietterforskeren skal nå vurderes av det lokale ansettelsesrådet i Hedmark politidistrikt.